De næste to døgn kommer til at blive meget blæsende, og det kan betyde forhøjet vandstand i Limfjorden.

Der kommer til at blæse lidt mere end en lille vind fra vest i aften. DMI varsler vindstød af stormstyrke, og det kan give forhøjet vandstand i den vestlige Limfjord. Det er hele regionen, der kan opleve de stormende vindstød, som kommer fra sydvest og forventes at gå løs fra mandag klokken 17. For Mariagerfjord og Rebild kommuner er varslen fra klokken 20. Det voldsomme vejr, som DMI karakteriserer det, fortsætter til onsdag nat. Vindstød af stormstyrke medfører at tagsten blæser ned, store grene knækker, træer kan vælte og spærre tog-  og vejstrækninger. Stor sandsynlighed for at broer må lukkes for trafik. Den stærke vind er også skyld i, at DMI varsler forhøjet vandstand i den vestlige del af Limfjorden. Det er altså den del af Limfjorden som er mellem Morsø og Thisted kommuner. Hård vind kombineret med forhøjet vandstand kan føre til, at fjordbredden oversvømmes og der kan ske skader på blandt andet diger, havne og bygninger. Offentligheden rådes til at undgå at rejse og opholde sig i truede kystområder, skriver DMI deres varsel.